section_heading: 2016.
paragraph_text: Brzinom je Haas VF-16 bio pri dnu poretka na zimskim testiranjima, a na prvoj utrci u Australiji zauzeli su pretposljednji red, ispred dva Manora. Na utrci je momčad povukla sjajan potez i za vrijeme prekida utrke nakon nesreće Fernanda Alonsa, na Grosjeanov bolid stavila medium gume nakon čega je Francuz sjajnom vožnjom došao do šestoga mjesta, bez ijedne promjene guma za vrijeme trajanja utrke. Bio je to najbolji nastup za debitantsku momčad od Toyote 2002. kada je Mika Salo u Australiji također završio šesti. Romain Grosjean je u Bahreinu nastavio s odličnim rezultatima. Utrku je završio na petom mjestu, što je bio najbolji rezultat za Haas u debitantskoj sezoni. Francuz je bodove još osvajao u Rusiji, Austriji i SAD-u. S druge strane Esteban Gutiérrez nije uspio osvojiti bodove, te je momčad s ukupno 29 bodova osvojila osmo mjestu u ukupnom poretku konstruktora.